A gyógypedagógiai támogatás szerepe a súlyosan és halmozottan fogyatékos személyek számára nyújtott szociális szolgáltatásban

A Magyar Máltai Szeretetszolgálat (MMSZ) Egyesület által fenntartott, veresegyházi TL-hálózat szakmai egység vezetőjeként szerzett személyes tapasztalataimat is felhasználva kívánom körbejárni a címben megadott területet. A témaválasztás aktualitását és jelentőségét az adja, hogy a Magyarország által az elsők között ratifikált, a Fogyatékossággal Élő Személyek Jogairól szóló ENSZ-egyezmény ugyan hazánkban is nagy lendületet adott a korábban uralkodó intézményi modell leváltásának és a Támogatott Lakhatás (TL) modell megszületésének, de a tényleges kitagolási folyamatok megkezdése az elmúlt évekre datálható. A folyamatokat és a felmerülő kérdéseket elsősorban a címben jelzett gyógypedagógiai támogatás gyakorlati oldaláról kívánom ismertetni.
Általános tapasztalatnak tűnik, hogy az ellátórendszerben dolgozó szociális végzettségű munkatársak többsége nagy gyakorlattal rendelkezik súlyos értelmi és mozgásszervi fogyatékossággal élő emberek ellátásában nagyintézményi keretek között, de a TL-modell olyan alapvetéseinek a megvalósítása és gyakorlatba ültetése, mint az egyéni döntési szabadság támogatása, önrendelkezés, személyközpontú szolgáltatás, közösségi alapú életvitel-teljesítése és a gyakorlatba való átültetése, jelentős kihívás elé állította és állítja a kiváltásban résztvevőket. A szolgáltatást nyújtók helyzetét tovább nehezíti a speciális szakmai kompetenciákat megkövetelő személyek, például az autizmusban (is) érintettek ellátásának megoldása. A súlyosan és halmozottan fogyatékos (SHF) emberek támogatása nem merülhet ki az alapvető szükségletek kielégítésében, az ellátásnak minden helyzetben fejlesztő szemléletűnek kell lennie, az élethosszig tartó tanulás kínálta lehetőségekre építve. Az ellátás során a fizikai biztonság biztosítása önmagában nem eredményezi a képességek megőrzését, fejlődését vagy az önrendelkezés növekedését, fontos az érzelmi biztonság  és a fejlődésnek teret adó fizikai és szociális közeg megteremtése is. Továbbá a jelentős támogatási szükséglet nem jelenti azt, hogy az érintett személynek ne lennének saját preferenciái, döntései és választásai. A segítő rendszer feladata ezek felismerése és lehetőség szerinti érvényesítése.
A személyre szabott ellátáshoz a célcsoport sajátosságai és az ezekből fakadó komplex igények megértése szükséges. Irreálisnak tűnik az elvárás, hogy megfelelő szakmai tudás és eszközök nélkül nyújtson valaki olyan ellátást, ami ezt biztosítja. A szociális képzésben az ehhez szükséges kompetenciák nem jelennek meg olyan mélységben, ami felkészítené a munkatársakat a rájuk váró feladatra, hiszen gyakorlatilag egy másik szakmáról, a gyógypedagógiáról van szó.
A tapasztalatok alapján a gyógypedagógiai támogatás nem tekinthető „plusz” szolgáltatásnak. Sokkal inkább olyan szakmai elem, amely nélkül a súlyosan és halmozottan fogyatékos személyek esetében a személyközpontú, önrendelkezést támogató működés csak részlegesen valósítható meg. A gyógypedagógiai szemlélet nem azt jelenti, hogy minden helyzetet formális fejlesztőfoglalkozássá alakítunk, hanem azt, hogy a mindennapi támogatás során is keressük az önálló cselekvés, a választás és a tanulás lehetőségét. Ugyanaz a foglalkozás az egyik napon sikeresen teljesíthető, másik napon azonban túl nagy terhelést jelenthet. Ilyenkor a program és a módszer módosítása nem a fejlesztési cél feladását jelenti, hanem a célhoz vezető út újratervezését.
A gyógypedagógiai szemlélet erőteljesen megjelenik az önállóság és önrendelkezés lehető legmagasabb fokának megteremtésében, a konkrét tanítási helyzetekben és tágabban értelmezve a felnőtt fogyatékos személyek tevékenységeinek életkoruknak megfelelő tartalmakkal való megtöltésében is. 
A leggyakoribb konkrét kihívást az önállóság, a kommunikációs akadályozottság, a szenzoros igények és az ezekkel szorosan összefüggő agresszió szakszerű kezelése jelenti, amelyeket az alábbiakban részletesebben tárgyalok.

A korszerű gyógypedagógiai szemlélet a fogyatékos személyre, illetve adott esetben családtagjaira is kompetens, szolgáltatást igénybe vevő felnőtt személyekként tekint. A magas támogatási szükségletű felnőtt személyek esetében kiemelt célja a gyógypedagógiai támogatásnak az önállóság fejlesztése és a lehető legmagasabb fokú önrendelkezés elérése. A gyógypedagógus feladata nem merül ki annyiban, hogy fejlesztő foglalkozások keretein belül megtanítja az egyes tevékenységek önálló végzéséhez szükséges részfeladatokat. Fontos, hogy a fejlesztéseken elsajátított képességeket a klienseknek legyen lehetőségük a gyakorlatban alkalmazni valamennyi ellátóhelyen, amihez kulcsfontosságú a szervezeti egységek együttműködése.

A kommunikáció nem kizárólag az információátadás eszköze, hanem az önrendelkezés, az érdekérvényesítés és a társas kapcsolatok alapja is. A kommunikáció alapvető emberi jog, valamint vivőjog is, ami elengedhetetlenül szükséges ahhoz, hogy a személy más alapvető jogait érvényesíteni és gyakorolni tudja (például a tanuláshoz való jogot). Ha egy személy nem tudja megfelelően közölni szükségleteit, akkor kevésbé tudja kontrollálni saját környezetét. Ez különösen fontos lehet olyan személyek esetében, akiknek életük számos területén mások segítségére és támogatására van szükségük.
A kommunikációs akadályozottság az egyik leggyakrabban előforduló akadályozottság súlyosan és halmozottan fogyatékos emberek esetében. Az Augmentatív és Alternatív Kommunikáció (AAK) alkalmazása a komplex támogatás egyik kulcseleme, ami könyvtárnyi irodalommal rendelkezik, a gyakorlatban mégis az tapasztalható, hogy a szolgáltatást nyújtók nem rendelkeznek releváns tudással és eszközökkel. AAK alatt nem egyetlen módszert vagy eszközt értünk, hanem olyan kommunikációs megoldások rendszerét, amely az egyén meglévő kommunikációs képességeire épít. Ide tartozhatnak természetes gesztusok, különböző jelnyelvek, tárgyi szimbólumok, fotók, képek, piktogramok, kommunikációs táblák, kommunikációs füzetek, elektronikus eszközök és különböző beszédgeneráló megoldások.
A szociális ellátásban használt kommunikáció nem a kliensek igényeire van szabva, hiszen az igények feltérképezése és megértése sem történik meg maradéktalanul. Jellemző, hogy szakember hiányában az intézmények próbálkoznak legalább egyfajta – általában képes – megsegítés bevezetésével, ami jó lépés az AAK használatának irányába. Nincs azonban egyetlen olyan módszer, ami minden kliens számára megoldást jelent, és bármely módszer eredményessége attól függ, hogy az ellátást végzők mennyire tudják pontosan és következetesen használni. Ahhoz viszont, hogy ez így történjen, az alkalmazott módszer és eszközök rendszeres felülvizsgálatára és adott esetben módosítására van szükség a kliens visszajelzései alapján, ami szintén mélyebb szakértelmet követel.
A kommunikáció körüli problémákat jól jellemzi, hogy a Könnyen Érthető Kommunikáció (KÉK) koncepciója és gyakorlata sem érkezett még meg a szociális intézmények többségébe. A könnyen érthető kommunikáció a köznyelvben vagy összetettebb nyelvi szinten megjelenő információ tartalomegységeinek megjelenítése vagy önálló információs tartalom kidolgozása egyszerű, letisztult formában, mely az információ megértését szolgálja. A könnyen érthető kommunikáció olyan kommunikáció, amely a nyelvi és nem nyelvi jeleket sok esetben egyedi szabályok mentén alkalmazza. A nyelvi és nem nyelvi jelek egyedi szabályok mentén való alkalmazása, azaz az egyénre szabott ellátásnak ez a szelete különösen nehezen képzelhető el képzett szakemberek bevonása nélkül. 
A megfelelő kompetenciák birtoklása és a kommunikációs folyamatok részletes ismerete nélkül végzett segítői munka során gyakori hiba, hogy az ellátást végzők „túlbeszélik” a folyamatokat, és a beszélő kliensek kommunikációját mérlegelés nélkül adekvátnak fogadják el minden helyzetben, még akkor is, ha repetitíven ismétlődő vagy echoláló kommunikációról van szó. Szintén gyakori hiba, amikor a „túlbeszélés” ellenkezője történik, és a segítő nem közvetíti kielégítően a kliens felé, ami éppen vele történik. Az alul- és túlsegítés jelensége ismert a szociális ellátásban, de ezen a területen a probléma túlmutat önmagán, hiszen konkrétan arról van szó, hogy szolgáltatást nyújtó és használó nem értik egymást. A szemléletváltás mellett konkrét szaktudásra lenne szükség, azonban a kommunikációt segítő módszerek és eszközök nem állnak alapvetésként rendelkezésre, megjelenésük az intézményekben esetleges, és akkor kerül rá sor, ha sikerül megfelelő szakembert találni a feladatra.

A kommunikációs akadályozottság az egyik leggyakoribb kiváltó oka az auto- és heteroagressziónak, kiemelten az autizmusban is érintett személyek esetében. A szociális szakma képviselője az esetmegbeszéléseken keresztül jó esetben eljut ahhoz a felismeréshez, hogy a kliens a viselkedésével kommunikál valamit, amit azonban értelmezni és arra adekvát választ adni speciális szaktudás hiányában gyakran nem képes.
Különösen érzékeny kérdés ez a TL-modellek esetében, ahol a nyitottság – beleértve a konkrét fizikai környezet nyitottságát – és a kliens egyéni döntési szabadságának biztosítása a tét. Ha nem sikerül kielégítő módon kommunikálni, és ezzel a probléma lényegét orvosolni, és a szolgáltató számára kihívást jelentő viselkedés fennmarad, akkor a kliens szabadságának rovására történnek intézkedések.
Amennyiben az érintett személy rendelkezésére álló kommunikációs eszközök nem elegendőek ahhoz, hogy szükségleteit érthető módon közölje, a feszültség fokozódhat, és ez olyan viselkedésben jelenhet meg, amelyet a környezet „problémás viselkedésként” él meg. Az „agresszió mint kommunikáció” koncepciójának elfogadtatása gyakran ellenállásba ütközik a kliensekkel közvetlenül foglalkozó munkatársak többségének részéről, főleg ha az intézményben nincs szakember, aki hitelesen képviselné azt és gyakorlati megoldásokat kínálna a helyzetre. Azok a munkatársak, akik napi szinten részesei a kialakult helyzetnek és gyakran elszenvedői az agressziónak, a viselkedést általában önmagában és nem szélesebb összefüggésében értelmezik. A fizikai és verbális agresszió rendszeres jelenléte és a hosszan fennálló feszült helyzetből fakadó frusztráció az eszköztelenség érzését közvetíti a kollégák felé, akik egy adott ponton túl nem partnerek az önreflexióban és lassú változásokban, hanem azonnali megoldást sürgetnek, ami általában valamifajta korlátozást jelent a kliens életében.
A cél nem annak elérése, hogy az adott személy „ne viselkedjen problémásan”, hanem annak feltárása, hogy a viselkedés milyen szükségletet jelez. A munkatársak számára ehhez konkrét módszertani támogatást kell biztosítani: megfigyelési szempontokat, esetmegbeszéléseket, közös helyzetértékelést és következetes beavatkozási terveket. A folyamatok értelmezése és a megoldási stratégia kialakítása nehezen valósítható meg gyógypedagógusi kompetenciák nélkül.

A rugalmas működés különösen fontos a változó terhelhetőségű, autizmusban is érintett vagy összetett szenzoros szükségletekkel élő személyek esetében. A célcsoport támogatásában a szenzoros sajátosságok felismerése alapvető jelentőségű. Különösen autizmus esetén fordulhat elő, hogy bizonyos hangok, fények, szagok, érintések, mozgások vagy zsúfolt társas helyzetek jelentős stresszt okoznak. Más személyek éppen ellenkezőleg, intenzívebb mozgásra erősebb taktilis vagy proprioceptív ingereket igényelhetnek, kereshetnek. A viselkedés megértéséhez ezért nem elegendő kizárólag azt vizsgálni, hogy „mit csinál” a személy; azt is meg kell kérdezni, hogy milyen környezeti hatások érik.
A szenzoros szükségletek kielégítése nem egyszerűen külön „szenzoros foglalkozás” biztosítását jelenti. A teljes környezet kialakításának része a zajterhelés csökkentése, a vizuálisan túlterhelő ingerek mérséklése, a strukturált és kiszámítható környezet és napirend kialakítása, a nyugodt visszavonulás lehetőségének megteremtése, valamint az egyén számára megfelelő mozgásos vagy érzékelési aktivitás biztosítása. A szenzoros eszközök alkalmazásának mindig az egyéni szükséglethez kell igazodnia; ugyanaz az eszköz egyik személy számára megnyugtató, másik számára zavaró lehet. A megfelelő és egyénre szabott eszköztár kiválasztása és helyes alkalmazása ebben az esetben is gyógypedagógusi szaktudást igényel.

A veresegyházi TL-hálózathoz kapcsolódó nappali ellátás tapasztalatai azt mutatják, hogy a támogatott lakhatás, a nappali ellátás és a támogató szolgáltatás együttműködése olyan komplex rendszert alkothat, amelyben a megfelelő szemlélettel és szakmai kompetenciákkal rendelkező segítők kooperációja lehetővé teszi az egyénre szabott szolgáltatást a gyakorlatban. A szakmai teamben a gyógypedagógus feladata túlmutat a kliensek számára megtartott foglalkozásokon. A gyógypedagógus feladatai közé tartozik, hogy a team többi tagját edukálja a használni kívánt módszerekről és támogatásokról különös hangsúlyt helyezve az egyéni megoldásokra. Gyakori elvárás a gyógypedagógussal szemben, hogy oldja is meg az adott helyzeteket azonban a szerepe nem az, hogy minden helyzetben átvegye a munkatársak feladatait, hanem hogy segítse a helyzet értelmezését, a megelőző stratégiák kialakítását és azok gyakorlati alkalmazását.  Ha egy szociális intézmény abban a szerencsés helyzetben van, hogy rendelkezik gyógypedagógus kollégával, érdemes figyelembe venni, hogy szakmai sikereket ebben az esetben is csak az egész stáb bevonásával és a gyógypedagógiai szemlélet minden kolléga által való alkalmazásával lehet elérni.
A rendszer működésének egyik legfontosabb tapasztalata, hogy a fejlesztés akkor eredményes, ha a munkatársak a tanult készségeket a mindennapi életben is támogatják. Ha például az ellátott a nappali ellátásban megtanul egy egyszerű konyhai tevékenységet, de a lakhatási környezetben minden esetben elvégzik helyette, akkor a fejlesztés hatása korlátozott marad. A szakmai együttműködés ezért nem adminisztratív kapcsolatot, hanem közös szemléletet és közös célokat kíván.

A súlyosan és halmozottan fogyatékos személyek támogatása összetett szakmai feladat, amelyben a gondozási és szociális kompetenciák mellett a gyógypedagógiai tudásnak is meghatározó szerepe van. A biztonságos és korrekt alapellátás szükséges, de önmagában nem elegendő. Fontos gyógypedagógiai feladat a kliensek különböző segédeszközökkel (mozgásos eszközök, vizuális támogatások, kommunikációs eszközök, stb.)  való ellátásában való részvétel az önállóságuk támogatása érdekében és a segédeszközök használatának megtanítása a team tagjainak.
A támogatott lakhatás egyik legnagyobb lehetősége éppen az, hogy a fogyatékos személyek életében a választás és a személyes kontroll valós tartalommal jelenjen meg. Ehhez azonban nem elég a fizikai intézményi környezet megváltoztatása. A valódi kiváltás szemléletváltást is jelent: azt, hogy a „gondozott” helyett egyre inkább olyan emberként tekintünk az ellátott személyre, akinek saját akarata, preferenciái, kommunikációja és fejlődési lehetőségei vannak. A személyközpontú szolgáltatásnak hozzá kell járulnia ahhoz, hogy az ellátott személy képességei megmaradjanak és fejlődjenek, ő pedig kommunikálni tudjon, dönthessen, kapcsolatokat alakíthasson ki és saját életének lehetőség szerint aktív alakítója legyen.
A gyógypedagógiai támogatás ebben a folyamatban nem kiegészítő elem, hanem a személyre szabott, önrendelkezést támogató szolgáltatás egyik szakmai alapja.

Nemes Péter
szociális munkás

